ລັດຖະມົນຕີ ປ້ອງກັນປະເທດຝຣັ່ງ ຢ້ຽມຢາມ ອັຟການິສຖານ
ທ່ານ Gerard Longuet ຢ້ຽມຢາມອັຟການິສຖານ ເພື່ອຫາລື ກັບປະທານາທິບໍດີຮາມິດ ກາໄຊ
ລັດຖະມົນຕີປ້ອງກັນປະເທດຂອງຝຣັ່ງໄດ້ເດີນທາງໄປເຖິງນະຄອນຫຼວງກາບູລໃນວັນເສົາ ມື້ນີ້ ເພື່ອຈະລາຈາຫາລືກັບປະທານາທິບໍດີຮາມິດກາໄຊ ນຶ່ງມື້ຫຼັງຈາກທະຫານອັຟການິສ ຖານຄົນນຶ່ງໄດ້ຍິງສັງຫານທະຫານຝຣັ່ງ 4 ຄົນ ທ່ານ Gerard Longuet ກ່າວວ່າ ຝຣັ່ງຍັງມີຄວາມໝາຍໝັ້ນ ທີ່ຈະນຳເອົາສະຖຽນລະ ພາບມາສູ່ອັຟການິສຖານ ການໃຫ້ທັດສະນະຄວາມເຫັນຂອງທ່ານໄດ້ມີຂຶ້ນຫຼັງຈາກການ ຂູ່ຂອງປາຣີ ທີ່ຈະເລັ່ງລັດການຖອນທະຫານອອກຈາກອັຟການິສຖານລຸນຫຼັງການເສຍຊີ ວິດຂອງ ທະຫານຝຣັ່ງ ທ່ານ Longuet ກ່າວວ່າ ທ່ານໄປຢ້ຽມຢາມອັຟການິສຖານ ເພື່ອພິຈາລະນາເບິ່ງທ່າທີທີ່ ຝຣັ່ງຈະເອົາຫຼັງຈາກການໂຈມຕີທີ່ແຂວງ Kapisa ໃນພາກຕາເວັນອອກຂອງປະເທດດັ່ງ ກ່າວຊຶ່ງນອກນັ້ນແລ້ວຍັງເຮັດໃຫ້ທະຫານຝຣັ່ງອີກ 15 ຄົນໄດ້ຮັບບາດເຈັບ ລັດຖະມົນຕີກະຊວງປ້ອງກັນປະເທດຂອງຝຣັ່ງ ໄດ້ພົບພໍ້ກັບພວກທະຫານຝຣັ່ງທີ່ໄດ້ຮັບ ບາດເຈັບຢູ່ທີ່ສະໜາມບິນນະຄອນຫຼວງກາບູລ ກ່ອນທີ່ພວກທະຫານເຫຼົ່ານີ້ຈະຖືກສົ່ງກັບ ຄືນໄປຝຣັ່ງ ທ່ານເວົ້າວ່າ ພວກທະຫານຝຣັ່ງຕົກເປັນຜູ້ເຄາະຮ້າຍຍ້ອນຄວາມໄວ້ວາງໃຈ ທີ່ພວກເຂົາເຈົ້າມີຕໍ່ທະຫານອັຟການິສຖານທີ່ພວກເຂົາເຈົ້າໃຫ້ການຝຶກແອບນັ້ນ ທ່ານກ່າວ ໃນມື້ວັນສຸກວານນີ້ວ່າ ທະຫານຝຣັ່ງບໍ່ມີອາວຸດ ເວລາຜູ້ໂຈມຕີຍິງປືນເຂົ້າໃສ່ ຜູ້ຍິງສັງຫານທະຫານຝຣັ່ງໄດ້ຖືກຈັບໂຕໄວ້ແລ້ວ ທ່ານ Longuet ມີກຳນົດທີ່ຈະໄປລາຍງານ ໃຫ້ປະທານາທິບໍດີຝຣັ່ງ ທ່ານ Nicolas Sarkozy ຊາບກ່ຽວກັບມາດຕະການຕ່າງໆທີ່ໄດ້ມີການຈັດຕັ້ງປະຕິບັດໂດຍລັດຖະ ບານອັຟການິສຖານເພື່ອຄໍ້າປະກັນຄວາມປອດໄພສຳລັບຄູຝຶກຊາວຝຣັ່ງ ປະທານາທິບໍດີ Sarkozy ໄດ້ໂຈະການປະຕິບັດງານທາງທະຫານຂອງຝຣັ່ງຢູ່ໃນອັຟກາ ນິສຖານ ແລະທ່ານໄດ້ກ່າວໃນມື້ວັນສຸກວານນີ້ວ່າ ມັນເປັນສິ່ງທີ່ຮັບເອົາບໍ່ໄດ້ ທີ່ທະຫານ ອັຟການິສຖານຈະທຳການໂຈມຕີີທະຫານຝຣັ່ງ ໂຄສົກຂອງກຸ່ມຕາລີບານໄດ້ກ່າວຊົມເຊີຍທະຫານທີ່ທຳການໂຈມຕີແຕ່ບໍ່ໄດ້ອ້າງເອົາຄວາມ ຮັບຜິດຊອບໃນການຍິງສັງຫານຄັ້ງນີ້ ລັດຖະມົນຕີກະຊວງການຕ່າງປະເທດສະຫະລັດທ່ານນາງ Hillary Clinton ໄດ້ປະຕິເສດ ຕໍ່ການຄາດຄະເນທີ່ວ່າຝຣັ່ງມີແຜນການທີ່ຈະເລັ່ງລັດການຖອນທະຫານອອກຈາກອັຟກາ ນິສຖານ ຜູ້ບັນຊາການກຳລັງນາໆຊາດທີ່ນະຄອນຫຼວງກາບູລ ທ່ານ John Allen ກ່າວໃນມື້ວັນສຸກ ວານນີ້ວ່າອົງການເນໂຕ້ຈະດຳເນີນການສືບສວນຢ່າງເຕັມທີ່ແລະຄົບຖ້ວນກ່ຽວກັບການໂຈມ ຕີດັ່ງກ່າວ ແລະຈະດຳເນີນການຢ່າງໃກ້ຊິດກັບຝຣັ່ງກ່ຽວກັບຜົນຂອງການສືບສວນທີ່ວ່ານີ້